2017. gada 21. novembrī Noteikumi Nr. 686

Rīgā (prot. Nr. 58 20. §)

**Kārtība, kādā veic patvēruma meklētāja veselības stāvokļa pārbaudi un sanitāro apstrādi, kā arī reģistrē to rezultātus**

### Izdoti saskaņā ar

### Patvēruma likuma

### 12. panta trešo daļu

1. Noteikumi nosaka kārtību, kādā tiek nodrošināta patvēruma meklētāja veselības stāvokļa pārbaude un sanitārā apstrāde, kā arī reģistrēti to rezultāti.

2. Patvēruma meklētāja veselības stāvokļa pārbaude ietver:

2.1. aptauju (anamnēze, sūdzības) un, ja iespējams, medicīniskās dokumentācijas izskatīšanu;

2.2. vispārējo apskati;

2.3. antropometriju (ķermeņa masa, augums);

2.4. pārbaudi tuberkulozes noteikšanai saskaņā ar normatīvajiem aktiem par kārtību, kādā veicama personu obligātā medicīniskā un laboratoriskā pārbaude, obligātā un piespiedu izolēšana un ārstēšana infekcijas slimību gadījumos;

2.5. norīkojumu veikt citus nepieciešamos izmeklējumus, ņemot vērā patvēruma meklētāja veselības stāvokli un slimību simptomus, kā arī īpašo epidemioloģisko situāciju patvēruma meklētāja izcelsmes valstī vai valstī, kurā patvēruma meklētājs uzturējās pirms ieceļošanas Latvijā. Ja nepieciešams, ārstniecības persona konsultējas ar Slimību profilakses un kontroles centru un sabiedrību ar ierobežotu atbildību "Rīgas Austrumu klīniskā universitātes slimnīca";

2.6. izmeklējumus poliovīrusu klātbūtnes noteikšanai, ja nav pagājušas 30 dienas, kopš patvēruma meklētājs izceļojis no poliomielīta skartajām valstīm vai tās šķērsojis. Izmeklējumus veic sabiedrība ar ierobežotu atbildību "Rīgas Austrumu klīniskā universitātes slimnīca";

2.7. patvēruma meklētāja informēšanu par rīcību saslimšanas gadījumā, iespēju saņemt veselības aprūpes pakalpojumus un ieteicamajiem profilakses pasākumiem.

3. Patvēruma meklētāja sanitārā apstrāde ietver:

3.1. mazgāšanos dušā;

3.2. apstrādi pret pedikulozi, ja konstatētas utis;

3.3. patvēruma meklētāja personīgā apģērba un personīgo lietu dezinfekciju vai dezinsekciju saskaņā ar ārstniecības personas norādījumu un normatīvajiem aktiem par dezinfekciju, dezinsekciju un deratizāciju. Ja nav nepieciešama patvēruma meklētāja personīgā apģērba, veļas un personīgo lietu dezinfekcija vai dezinsekcija, patvēruma meklētājam tiek nodrošināta iespēja izmazgāt apģērbu, veļu un personīgās mantas veļas mazgājamā mašīnā.

4. Līdz sanitārās apstrādes un veselības stāvokļa pārbaudes veikšanai patvēruma meklētāju, kurš tiks izmitināts patvēruma meklētāju izmitināšanas centrā (turpmāk – izmitināšanas centrs) vai Valsts robežsardzes izmitināšanas telpās (turpmāk – izmitināšanas telpas), izmitina atsevišķā telpā. Patvēruma meklētājus ir atļauts izmitināt vienā telpā, ja viņi ieradušies patvēruma meklētāju grupā. Ja patvēruma meklētāju grupā ir persona ar acīmredzamām infekcijas slimības pazīmēm, šo personu izmitina atsevišķā telpā.

5. Izmitinot patvēruma meklētāju izmitināšanas centrā vai izmitināšanas telpās, ārstniecības persona:

5.1. veic patvēruma meklētāja sanitāro apstrādi un veselības stāvokļa pārbaudi, ja vien šāda pārbaude konkrētās patvēruma procedūras ietvaros jau nav veikta, un rezultātus fiksē patvēruma meklētāja sanitārās apstrādes un veselības stāvokļa pārbaudes veidlapā (1. pielikums). Veidlapu ievieto pacienta ambulatorajā kartē;

5.2. patvēruma meklētāja pacienta ambulatorajā kartē izdara ierakstu par atļauju izmitināt patvēruma meklētāju dzīvojamās telpās vai par patvēruma meklētāja izmitināšanu speciāli šim nolūkam aprīkotā telpā medicīniskai novērošanai uz laiku līdz nepieciešamo veselības pārbaužu rezultātu vai speciālistu atzinumu saņemšanai.

6. Sanitāro apstrādi neveic, ja patvēruma meklētājs netiek izmitināts izmitināšanas centrā vai izmitināšanas telpās.

7. Ja patvēruma meklētājs netiek izmitināts izmitināšanas centrā vai izmitināšanas telpās, veikt veselības stāvokļa pārbaudi viņu norīko iestāde, kurā minētais patvēruma meklētājs iesniedz iesniegumu par bēgļa vai alternatīvā statusa piešķiršanu (turpmāk – norīkojums) (2. pielikums), izņemot gadījumu, ja patvēruma meklētājam ir derīga uzturēšanās atļauja Latvijas Republikā. Minētais patvēruma meklētājs norīkojumā noteiktajā termiņā veic veselības stāvokļa pārbaudi un iesniedz Pilsonības un migrācijas lietu pārvaldē apliecinājumu par veikto veselības stāvokļa pārbaudi (2. pielikums).

8. Patvēruma meklētājs, kurš saņēmis norīkojumu, veselības stāvokļa pārbaudi veic ārstniecības iestādē, kurā ģimenes ārsts sniedz valsts apmaksātus veselības aprūpes pakalpojumus. Ģimenes ārsts veic minētā patvēruma meklētāja veselības stāvokļa pārbaudi saskaņā ar šo noteikumu 2. punktu un veselības stāvokļa pārbaudes rezultātus reģistrē pacienta ambulatorajā kartē.

9. Ja patvēruma meklētāja rīcībā ir dokumenti, kas apliecina, ka viņam ir veikta veselības stāvokļa pārbaude atbilstoši šo noteikumu 2. punktam, viņš tos iesniedz attiecīgi ģimenes ārstam vai izmitināšanas centra vai izmitināšanas telpu ārstniecības personai. Ģimenes ārsts vai izmitināšanas centra vai izmitināšanas telpu ārstniecības persona izvērtē minētos dokumentus un pieņem lēmumu par nepieciešamību veikt šo noteikumu 2.3., 2.4., 2.5. un 2.6. apakš­punktā minētos izmeklējumus.

10. Atzīt par spēku zaudējušiem Ministru kabineta 2016. gada 20. septembra noteikumus Nr. 620 "Kārtība, kādā veic aizturētā patvēruma meklētāja veselības stāvokļa pārbaudi un sanitāro apstrādi, kā arī reģistrē to rezultātus" (Latvijas Vēstnesis, 2016, 184. nr.).

Ministru prezidents Māris Kučinskis

Veselības ministre Anda Čakša